20061223

P6_TA(2006)0588

Kodukorra artikli 81 (Rakendussätted) muutmine

Euroopa Parlamendi otsus Euroopa Parlamendi kodukorra artikli 81 (Rakendussätted) muutmise kohta (2006/2211(REG))

Euroopa Parlament,

- võttes arvesse Euroopa Parlamendi 6. juuli 2006. aasta seisukohta nõukogu otsuse eelnõu kohta, millega muudetakse otsust 1999/468/EÜ, millega kehtestatakse komisjoni rakendusvolituste kasutamise menetlused [1], eelkõige selle lõiget 2;

- võttes arvesse nõukogu 17. juuli 2006. aasta otsust 2006/512/EÜ, millega muudetakse otsust 1999/468/EÜ, millega kehtestatakse komisjoni rakendusvolituste kasutamise menetlused [2];

- võttes arvesse presidendi 20. juuli 2006. aasta kirja;

- võttes arvesse kodukorra artikleid 201 ja 202;

- võttes arvesse põhiseaduskomisjoni raportit (A6-0415/2006),

ning arvestades, et:

A. Euroopa Parlamendi, nõukogu ja komisjoni vahelised läbirääkimised on viinud institutsioonidevahelise kokkuleppe sõlmimisele ühisavalduse kujul, milles tervitatakse projekti uue menetluse sisseviimiseks otsusesse 1999/468/EÜ;

B. nimetatud uus menetlus, mida nimetatakse kontrolliga regulatiivkomitee menetluseks, annab Euroopa Parlamendile ja nõukogule ühesuguse õiguse kontrollida kvaasiõigusloomealaseid meetmeid kaasotsustamismenetlusega vastu võetud dokumendi rakendamiseks, ja sellised meetmed tagasi lükata;

C. otsusele 2006/512/EÜ lisanduvad nimetatud ühisavaldus, nõukogu istungi protokollis registreeritud komisjoni avaldus ning komisoni avaldused uue menetluse rakendamise ja kohaldamise kohta;

D. on asjakohane muuta kodukorra artiklit 81 nii, et Euroopa Parlamendil oleksid parimad võimalikud tingimused uuest menetlusest tulenevate õiguste kasutamiseks,

1. otsustab teha kodukorras allpool toodud muudatuse;

2. otsustab, et muudatusettepanek jõustub 1. jaanuaril 2007;

3. teeb presidendile ülesandeks tagada muude institutsioonidega haldustasandil kokkulepitud korras, et meetmete projekte ei saadeta parlamendile vahetult enne parlamendi puhkust;

4. teeb presidendile ülesandeks edastada käesolev otsus nõukogule ja komisjonile teadmiseks.

Muudatusettepanekud 1 ja 2

Artikkel 81

Artikkel 81

Rakendussätted

1. Kui Euroopa Komisjon edastab parlamendile rakendusakti projekti, saadab president kõnealuse dokumendi sellele komisjonile, mis on vastutavaks komisjoniks põhiakti puhul.

2. Vastutava komisjoni ettepanekul võib parlament ühe kuu või, finantsteenuseid puudutavate sätete puhul, kolme kuu jooksul alates rakendusakti projekti saamise kuupäevast võtta vastu rakendusakti projekti tagasi lükkava resolutsiooni, eriti siis, kui rakendusakt ületab põhiaktis ette nähtud rakendusvolitusi. Kui enne selle tähtaja möödumist osaistungjärku ei toimu või on tegemist kiireloomulise juhtumiga, loetakse, et vastamise õigus on üle läinud vastutavale komisjonile. Vastus vormistatakse komisjoni esimehe kirjana Euroopa Komisjoni vastutavale volinikule ning sellest teatatakse kõigile parlamendiliikmetele. Kui parlament ei nõustu rakendusakti vastuvõtmisega, palub president Euroopa Komisjonil see tagasi võtta, seda parandada või esitada õigusloome menetluse korra kohaselt uus ettepanek.

Artikkel 81

Rakendusmeetmed

1. Kui Euroopa Komisjon edastab parlamendile rakendusmeetmete projekti, saadab president meetmete projekti sellele komisjonile, mis on vastutavaks komisjoniks põhiakti puhul. Kui põhiaktiga seoses on aset leidnud komisjonidevaheline tõhustatud koostöö, palub vastutav komisjon teisel komisjonil esitada oma seisukohad kirjalikult või suuliselt.

2. Vastutava komisjoni esimees määrab tähtaja, mille jooksul parlamendiliikmed saavad teha komisjonile ettepaneku meetmete projekti tagasilükkamiseks. Kui komisjon peab seda vajalikuks, võib ta otsustada, et komisjoni liikmete või alaliste asendusliikmete hulgast määratakse raportöör. Kui komisjon meetmete projekti tagasi lükkab, esitab ta meetmete projekti tagasi lükkava resolutsiooni ettepaneku, milles võib märkida, milliseid muudatusi tuleks meetmete projektis teha.

Kui parlament pärast meetmete projekti saamist ettenähtud tähtaja jooksul sellise resolutsiooni vastu võtab, palub president Euroopa Komisjonil projekt tagasi võtta, seda muuta või esitada asjakohase seadusandliku menetluse kohaselt uus ettepanek.

3. Kui enne selle tähtaja möödumist osaistungjärku ei toimu, loetakse, et vastamise õigus on üle läinud vastutavale komisjonile. Vastus vormistatakse komisjoni esimehe kirjana Euroopa Komisjoni vastutavale volinikule ning sellest teatatakse kõigile parlamendiliikmetele.

4. Kui Euroopa Komisjoni kavandatud rakendusmeetmed kuuluvad kontrolliga regulatiivmenetluse alla, ei kohaldata lõiget 3 ning lõikeid 1 ja 2 täiendatakse järgmiselt:

a) kontrolli kestust arvestatakse ajast, kui meetmete projekt on esitatud parlamendile kõigis ametlikes keeltes;

c) parlament võib meetmete projekti tagasi lükata oma liikmete häälteenamusega.

d) kui meetmete projekt on esitatud otsuse 1999/468/EÜ artikli 5a lõike 5 või 6 alusel ja parlamendil on seega vastuseisu avaldamiseks vähe aega, võib vastutava komisjoni esimees esitada meetmete projekti tagasi lükkava resolutsiooni ettepaneku, kui komisjon ei ole tähtajast kinni pidanud.

[1] P6_TA(2006)0310.

[2] ELT L 200, 22.7.2006, lk. 11.

--------------------------------------------------